**Paks Város Önkormányzata fotópályázatot hirdet a**

**Településképi Arculati Kézikönyv kapcsán**

A településképi arculati kézikönyv a település bemutatásával, az értékek megismertetésével és az útmutatóval tárja fel a városunkban található településképi szempontból meghatározó építészeti, műemléki, táji és természeti értékek, településképi jellemzőket. Paks Város Önkormányzata ennek kapcsán fotópályázatot hirdet, melynek **témája**:

**„Az én Paksom”**

Olyan képeket várunk a pályázatra, **amelyek a paksi (Paks közigazgatási határán belüli) természeti és épített környezetet, valamint a paksi emberek életét** mutatják be.

Az alábbi **kategóriákban** lehet nevezni:

1. **„Városérzetek”:**ide a városi fotókat várjuk, amelyek a paksi utcák hangulatát, az épített környezet szépségét ábrázolják. (utcaképek, épületeket, épületrészleteket ábrázoló felvételek stb.)
2. **„Élő-lét”:**ide várjuk a természetfotókat, amelyek a paksi növény és állatvilágról készültek. (A konyha- és, díszkert, közpark is számít!)
3. **„Paksi mindennapok”:** ide olyan képeket várunk, amelyek a paksi lakosok mindennapjait, a paksi életérzés eszenciáját mutatják be. (a személyiségi jogok szem előtt tartása mellett!)

Ki pályázhat?

A fotópályázaton minden városszerető személy részt vehet, akár hivatásos, akár amatőr fotósok foglalkozástól, életkortól, lakóhelytől függetlenül. A pályázó a fotók beküldésével hozzájárul ahhoz, hogy Paks Város Önkormányzata különféle kiadványaiban felhasználhassa a képeket, a szerző nevének feltüntetésével.

Milyen képekkel lehet pályázni?

A pályázaton **kategóriánként legfeljebb 10 darab** saját készítésű fotóval lehet részt venni, amelyek **Pakson, avagy a Pakshoz tartozó településrészeken (Dunakömlőd, Csámpa-puszta, Cseresznyés-puszta, Gyapa, Hegyes-puszta, Földes-puszta, Biritó-puszta)** készültek. Egy adott felvétel csak egy kategóriában indítható, de egy személy akár mindhárom csoportban is jelentkezhet a korlátig megjelölt fényképszámmal (10 db fotó/kategória).

A képek készülhetnek fényképezőgéppel, okostelefonnal, vagy akár drónnal is, amennyiben megfelelnek az alábbi technikai feltételeknek: JPG formátum, minimum 8 megapixeles felbontás, valamint, hogy a felvétel rövidebbik oldal legalább 1800 pixel mérettel rendelkezik.

A sértő, témától eltérő tartalommal bíró fotók automatikusan kizárásra kerülnek a versenyből.

**Kérjük, hogy mindenképpen lássák el címmel a fényképeket, és jelöljék meg, hogy melyik kategóriába**(pl. „Paksi mindennapok”) **szeretnék nevezni!**

A fotók elnevezése során kérjük az alábbi sablont használni:

 **Vezetéknév\_Keresztnév\_Kategória\_Cím.jpg**

Meddig, hová és hogyan várjuk a képeket?

**Beküldési határidő:** **2019. április 30. (kedd) 12:00 óra**

A pályázat mind elektronikusan, mind személyesen beadható.

Elektronikus jelentkezés esetén az alábbi e-mail címre várjuk a képeket: sajto@paks.hu. Az üzenet tárgyaként kérjük **„Az Én Paksom” Fotópályázat** címet megadni.

Személyesen a Paksi Polgármesteri Hivatal 223-as irodájában fogadjuk a pályázatokat, nyitvatartási időben (kérjük digitálisan, adathordozón behozni!).

**Beadáskor kérjük feltüntetni a szerző nevét, címét, telefonszámát és e-mail címét!**

Hogyan történik a díjazás?

A pályázatra beérkezett képeket kétféle módon díjazzuk:

1. a szakmai zsűri **kategóriánként** kiválasztja az első három helyezettet. A három győztes fotó az alkotó nevének feltüntetésével **publikálásra kerül a településképi arculati kézikönyvben**, valamint mindhárom díjazott értékes városi ajándékcsomagban részesül;
2. Paks Város hivatalos Facebook oldalán egy szakmai előzsűrizést követően a lakosság is leadhatja szavazatát a legszebb képekre. A kategóriánként legtöbb like-ot kapó fotó **„Közönségdíj”**-ban, és értékes városi ajándékcsomagban részesül;
3. Kategóriától függetlenül a Paks Város hivatalos Facebook oldalán legtöbb like-ot kapó fénykép elnyeri az **„Abszolút közönségdíj”**-at. Az abszolút közönségdíjas alkotás készítője\* kísérőjével 2 éjszakát tölthet el a tengelici **Hotel Orchidea\*\*\*\***-ban.\*\*

Az eredményhirdetésre ünnepélyes keretek között a Városházán kerül sor **2019. június első felében.**

A beküldött képekből 2019-ben kiállítást szervezünk a Paksi Képtárban.

A pályázattal kapcsolatos további kérdéseivel az alábbi telefonszámon kereshet bennünket: 75/500-524 (Szurovszki Tünde, Városfejlesztési és Várostervezési csoport)

\*18 éven aluli gyermek csak szülő kíséretében vehet részt a hétvégén

\*\*páros/családi hétvége